钦定古今图书集成/明伦汇编/官常典/第680卷 > 蒲禹卿
## 钦定古今图书集成/明伦汇编/官常典/第680卷 > 蒲禹卿

按《林下偶谈》：蜀王衍荒淫，惑于宦人王承休，遂决秦
州之幸。诏下，中外切谏，母后泣而止之，以至绝食，衍
皆不从。前秦州节度判官蒲禹卿叩马泣血，上表累
千五百馀言。且曰：“望陛下以名教而自节，以礼乐而
自防，循道德之规，受师傅之训，知社稷之不易想。”
“穑之最难。惜高祖之基扃，似太宗之临御。贤贤易色，
孜孜为心。无稽之言勿听，弗询之谋勿用。听五音而
受谏，以三镜而照怀。少止息于诸处林亭，多看览于
前王书史。别修上德，用卜远图。莫遣色荒，勿令酒惑。
常亲政事，勿恣闲游。”又曰：“陛下与唐主方申欢好，信
币交驰，但虑闻道。圣驾亲行，别怀疑忌。其或专差使
命，请陛下境上会盟，未审圣躬去与不去？”又曰：“陛下
纂承以来，率意频离宫阙，劳心费力，有何所为？此际
依然整跸，又拟远别宸宫。昔秦王之銮驾不回，炀帝
之龙舟不返。”又曰：“忍教置却宗祧，言将道断，使蒸民
以何托，令慈母以何辜？若不虑于危亡，但恐乖于仁
孝。”又曰：“刘禅俄降于邓艾，李势遽归于桓温，皆为不
取直言，不恤政事，不信王道，不念生灵，以至国人之
心，无一可保，山河之险无一可凭。”衍竟不从。行至绵
谷，唐师已入其境，狼狈而归，遂降魏王继岌。当五代
时，忠义之士，落落如晨星。欧公作史，尝有“五代无全
人”之叹，幸而有焉，则又为之咨嗟叹息，反复不置。如
蒲禹卿之忠谏，非特蜀之所少，亦天下所希有也。然
史中曾不少概见，但云“衍幸秦州，群臣切谏”而已。岂
欧公偶失此耶？予于《太平广记》得此事，故表而出之。